b'\n_START_ARTICLE_\nBengt Schalin\n_START_PARAGRAPH_\nBengt Michael Schalin (7. tammikuuta 1889 Uusikaarlepyy \xe2\x80\x93 9. marraskuuta 1982 Espoo) oli suomalainen puutarha-arkkitehti ja Helsingin kaupunginpuutarhuri. H\xc3\xa4n suoritti my\xc3\xb6s koristekasvien koeviljely\xc3\xa4 ja kirjoitti kokeilutoimintaansa perustuvan teoksen Koristepensaista kauneimmat vuonna 1938.\n_START_SECTION_\nUra\n_START_PARAGRAPH_\nSchalin valmistui ylioppilaaksi Turun suomalaisesta klassillisesta lyseosta vuonna 1907. Vuosina 1910\xe2\x80\x931912 h\xc3\xa4n opiskeli Saksassa K\xc3\xb6stritziss\xc3\xa4 H\xc3\xb6here G\xc3\xa4rtnerlehranstalt und Gartentechnikum -oppilaitoksessa. H\xc3\xa4n ty\xc3\xb6skenteli puutarha-alalla sek\xc3\xa4 Suomessa ett\xc3\xa4 ulkomailla. H\xc3\xa4nell\xc3\xa4 oli oma suunnittelutoimisto vuosina 1916\xe2\x80\x931944 ensin Helsingiss\xc3\xa4 ja sitten Kirkkonummen Jorvaksessa. Kirkkonummella on Bengt Schalinin mukaan nimetty tie. Helsingin kaupunginpuutarhurina h\xc3\xa4n toimi vuosina 1946\xe2\x80\x931957. Schalin opetti puutarhasuunnittelua ja puutarhataidetta Teknillisess\xc3\xa4 korkeakoulussa ja muissa alan oppilaitoksissa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSchalin oli naimisissa opettaja Helga Kronstr\xc3\xb6min kanssa vuodesta 1931 alkaen. Heille syntyi kaksi lasta: Helga Benita vuonna 1932 ja Christer Olof vuonna 1936.'